Япэу текIуэхэмрэ къыхагъащIэхэмрэ
«Спартак-Налшык» (Налшык) — «Спартак-Владикавказ» (Владикавказ) — 0:1 (0:1). Налшык. «Спартак» стадион. ШыщхьэуIум и 27-м. ЦIыху 220-рэ еплъащ.
Судьяхэр: Зубов (Iузэв), Егоров, Колтунов (тIури Дон Iус Ростов щыщщ).
«Спартак-Налшык»: Щоджэн, Лелюкаев (Жылэ, 54), Муслуев, Шахтиев, Абазэ, Магомадов (Миронов, 49, Шаваев, 86), Ахриев, Медников (Гугуев, 46), Пащты (Михайленкэ, 46), Мэшыкъуэ, Алиев.
«Спартак-Владикавказ»: Хайманов, Плиев, Бутаев, Гагиты, Алборов, Тедеев, Цабиев, Камболов (Базаев, 67), Бибилов, Гурциев (Кудзиев, 90+5), Хасцаев (Цараев, 87).
Топыр дигъэкIащ Гурциевым, 34 (0:1).
Дагъуэ къыхуащIащ: Бибиловым, Плиевым, Алиевым, Гугуевым.
Урысей Федерацэм футболымкIэ и етIуанэ дивизионым и «Ипщэ» гупым 2017/2018 гъэхэм щызэхэт зэпеуэм и еханэ джэгугъуэм Къэбэрдей-Балъкъэрымрэ Осетие Ищхъэ-рэ — Аланиемрэ я командэ нэхъыщхьэхэр ирихьэлIащ я ехъулIэныгъэхэр жыжьэ-рэ гъунэгъуу зэтемыхуэу: «Спартак-Налшыкыр» иджыри къэс зыми къыхигъэщIэфатэкъым, «Спартак-Владикавказ»-р зытекIуэфа щыIэтэкъым. Турнир таблицэм щаIыгъ увыпIэхэри, дауи, куэдкIэ зэщхьэщыкIырт. Абы уигъэгугъэрт хэгъэрейхэм тыншу очкоищыр зыIэрагъэхьэну. Апхуэдэу къащыхъуу къыщIэкIынут «Спартак-Налшыкым» и футболистхэми. АрщхьэкIэ…
Къэралым и кубокыр къахьыным ипкъ иткIэ, махуиплI ипэкIэ Новороссийск и «Черноморец»-м сыхьэтитIым щIигъукIэ зэIущIэ гугъу зэрыдрагъэкIуэкIар ди щIалэхэм къащIэкIуэжащ — абыхэм я лъэр зэблахыф къудейуэ къыпщыхъурт. Дауи, жыджэрагъи псынщIагъи налшыкдэс-хэм яхэлътэкъым. Ар псынщIэ дыдэу къагурыIуащ «Спартак-Владикавказ»-м и футболистхэм икIи хэгъэрейхэм ерыщу я гъуэм къебгъэрыкIуэ хъуащ. Апхуэдэхэм ящыщ зым Гурциевым щыдигъэкIа топым «Спартак-Налшыкым» пигъэувын игъуэтакъым икIи мы зэхьэзэхуэм япэу къыщыхагъэщIауэ джэгупIэ губгъуэр ибгынащ. Осетие Ищхъэрэ — Аланием къикIахэм текIуэныгъэм и IэфIагъыр икIэм-икIэжым зыхащIауэ я унэ ягъэзэжащ, абы щымыгугъыу Налшык къэкIуа пэтми.
Кубокыр къэхьыным ипкъ иткIэ, Къэбэрдей-Балъкъэрым гугъу зэрыщехьар ипшыныжащ «Черноморец»-ми. И унэ игъэзэжа иужькIэ ар бжыгъэшхуэкIэ, 0:3-уэ, къыхигъэщIащ Нэзрэн къикIа «Ангушт»-м. Ингушхэм я гъуащхьауэ Къуэн Заурбэч хьэщIэхэр псынщIэу япэ иригъэщри, новороссийскдэсхэм я лъэр щIигъэхуащ.
Ставрополь крайм и командэхэм я зэпэщIэтыныгъэр хуабжьу гуащIэ хъуащ. Псыхуабэ щекIуэкIа зэIущIэм «Мэшыкъуэ-КМВ»-р щытекIуащ, «Динамо-Ставрополь»-м топу къыхудигъэкIам хуэдэу тIукIэ нэхъыбэу жэуапу иритыжри.
Зэхьэзэхуэм бжьыпэр щызэдагуэш «Краснодар-2»-мрэ «Армавир»-мрэ. Абыхэм зы очко закъуэкIэ къакIэрыхуу аращ «Ангушт»-р. Джэгугъуэ блэкIам къызэрыхагъэщIам и зэранкIэ, иужьрей зэIущIиплIым щытемыкIуэфа «Спартак-Налшыкыр» ебланэ увыпIэм нэс къещэтэхащ.
АдэкIэ щыгъуазэ фыхуэтщIынщ етIуанэ дивизионым и «Ипщэ» гупым иужьу щызэхэта джэгугъуэм кърикIуа бжыгъэ-хэм. Мис ахэр: «Краснодар-2» (Краснодар) — «Биолог-Новокубанск» (Прогресс) — 3:0, «Анжи-2» (Мэхъэчкъалэ) — «Кубань-2» (Краснодар) — 5:2, «Мэшыкъуэ-КМВ» (Псыхуабэ) — «Динамо-Ставрополь» (Ставрополь) — 4:2, «IэфIыпс» (IэфIыпс) — «Академия» (Дон Iус Ростов) — 1:1, «Дружба» (Мейкъуапэ) — «Чайка» (Песчанокопское) — 0:1, СКА (Дон Iус Ростов) — «Легион Динамо» (Мэхъэчкъалэ) — 0:3, «Черноморец» (Новороссийск) — «Ангушт» (Нэзрэн) — 0:3.
Урысей Федерацэм футболымкIэ и етIуанэ дивизионым и «Ипщэ» гупым щыIэ зэхьэзэхуэм и зи чэзу джэгугъуэр фокIадэм и 2-м зэхэтынущ. А махуэм «Спартак-Налшыкыр» Нэзрэн къалэм щыIущIэнущ адыгэ щIалэ зыбжанэ зыхэт «Ангушт» командэм.
Жыласэ Заурбэч.
